Ο **Αλβέρτος Α΄** (*Albrecht I. von Bayern*, 25 Ιουλίου 1336 - Χάγη 13 Δεκεμβρίου 1404) από τον Οίκο του Βίττελσμπαχ ήταν δούκας της Βαυαρίας, κόμης του Αινώ, της Ζηλανδίας και της Ολλανδίας (1388 - 1404). Ήταν ο τρίτος γιος του Λουδοβίκου Δ΄ δούκα της Βαυαρίας και της δεύτερης συζύγου του Μαργαρίτας των Αβέν, κόρης του Γουλιέλμος Α΄ κόμη του Αινώ. Ο Αλβέρτος σαν πέμπτος γιος δεν είχε μεγάλες προοπτικές. Ήταν μόλις 10 ετών όταν απεβίωσε ο πατέρας του. Αυτός ετελεύτησε σε μεγάλη ηλικία, αφήνοντας τους περισσότερους τίτλους του στον μεγαλύτερο, ετεροθαλή αδελφό τού Αλβέρτου Α΄, τον πρωτότοκο Λουδοβίκο Ε΄ δούκα της Βαυαρίας και λιγότερα στους μικρότερους γιους του.

Εμφύλια διαμάχη του μεγαλύτερου αδελφού του Γουλιέλμου με την μητέρα του
------------------------------------------------------------------------

Ο μεγαλύτερος (τεταρτότοκος) αδελφός του Γουλιέλμος Α΄ της Βαυαρίας περιπλέχτηκε σε εμφύλια διαμάχη με την μητέρα τους διεκδικώντας από αυτήν την Ολλανδία και τη Ζηλανδία (1354),ενώ μετά τον θάνατό της διεκδίκησε το Αινώ (1356). Η μητέρα τους Μαργαρίτα είχε κληρονομήσει την Ολλανδία, τη Ζηλανδία και το Αινώ από τον αδελφό της Γουλιέλμο Δ΄, ο οποίος σκοτώθηκε σε μάχη χωρίς να αφήσει απογόνους. Δημιουργήθηκαν σύντομα δύο αντιμαχόμενες ομάδες, που έφεραν εμφύλιο πόλεμο στην Ολλανδία, οι Κοντ υποστηρικτές του Γουλιέλμου και εκπρόσωποι της αστικής τάξης (23 Μαΐου 1350) και οι Χουκ υποστηρικτές της Μαργαρίτας και εκπρόσωποι της συντηρητικής βασιλικής τάξης (5 Σεπτεμβρίου 1350). Η Μαργαρίτα τελικά παραιτήθηκε -υπέρ του μεγαλύτερου γιου της Γουλιέλμου (1354) στην Ολλανδία και το Αινώ- λόγω προβλημάτων υγείας και αποσύρθηκε· πέθανε δύο χρόνια αργότερα (1356).

Αντιβασιλιάς και κληρονόμος του μεγαλύτερου αδελφού του
-------------------------------------------------------

Την επόμενη χρονιά (1357) ο μεγαλύτερος αδελφός του Γουλιέλμος Α΄ έπαθε νευρική κρίση και κρίθηκε ανίκανος να κυβερνήσει, παραδίδοντας την ουσιαστική διακυβέρνηση στον 22χρονο Αλβέρτο (1358), που έγινε επίτροπος. Ο Γουλιέλμος Α΄ έζησε άλλα 30 χρόνια και απεβίωσε το 1389. Το διάστημα αυτό ο Αλβέρτος είχε την ουσιαστική εξουσία, αλλά επίσημα δούκας ήταν ο Γουλιέλμος Α΄. Οι διαμάχες μεταξύ των Χουκ και των Κοντ έπαυσαν, αποκτώντας η χώρα εσωτερική ειρήνη. Την εποχή που ο Αλβέρτος Α΄ διαδέχτηκε τον αδελφό του, τακτοποιούσε τον γάμο των θυγατέρων του με διακεκριμένους Ευρωπαίους πρίγκιπες: η κόρη του Μαργαρίτα παντρεύτηκε τον γιο του Φιλίππου Β΄ του *Τολμηρού* δούκα της Βουργουνδίας, τον Ιωάννη Α΄ τον *Άφοβο*.

Τα επόμενα χρόνια της βασιλείας του Αλβέρτου Α΄ ξέσπασαν ξανά ταραχές ανάμεσα στους Χουκ και του Κοντ, χάρη μιας γυναίκας. Ο Αλβέρτος Α΄ είχε πολλές εξωσυζυγικές σχέσεις, αλλά το μεγάλο πρόβλημα δημιουργήθηκε ένεκα μίας ερωμένης του,της Αλέιντ, που ανήκε στο κόμμα των Κοντ. 
Μία συνωμοσία που δημιουργήθηκε ανάμεσα στους Χουκ και σε μέλη της βασιλικής Αυλής, είχε ως αποτέλεσμα τη δολοφονία της Αλέιντ στις 22 Σεπτεμβρίου 1392.

Ο Αλβέρτος εξοργισμένος, αποφάσισε να τιμωρήσει τους Χουκ με θάνατο, λεηλατώντας και καταστρέφοντας όλα τα κάστρα τους, ταυτόχρονα ο γιος και διάδοχός του Γουλιέλμος απεστάλη στο Αινώ για ασφάλεια. Τα τελευταία χρόνια της ζωής του ο Αλβέρτος Α΄ βρισκόταν σε πόλεμο με την Φρισία, όπου κατάφερε να επιτύχει πολλά χτυπήματα σε βάρος των Φρισίων, αλλά δεν μπόρεσε να τους κατακτήσει ολοκληρωτικά. Τον Αλβέρτο Α΄ διαδέχθηκε ο μεγαλύτερος γιος του Γουλιέλμος Δ΄, ενώ ο μικρότερος γιος του Ιωάννης Γ΄ έγινε επίσκοπος της Λιέγης. Με τον θάνατο του Γουλιέλμου (1417) ξέσπασαν συγκρούσεις ανάμεσα στην κόρη του Ζακλίν και τον Ιωάννη τον ΄*Άφοβο* και αυτό ήταν το τελευταίο επεισόδιο μεταξύ των Χουκ και του Κοντ, πριν κατακτηθεί ολοκληρωτικά η περιοχή από τη Βουργουνδία.

Οικογένεια
----------

Με την πρώτη σύζυγο, που νυμφεύτηκε το 1353, Μαργαρίτα των Πιαστ-Σιλεσίας, κόρη του Λουδοβίκου Α΄ δούκα της Λεγκνίτσας & του Μπζεγκ απέκτησε:

* Αικατερίνη π. 1361-1400, παντρεύτηκε τον Γουλιέλμο Α΄ δούκα του Χέλρε και του Γύλιχ.
* Ιωάννα 1362-1386, παντρεύτηκε τον Βεγκέσλαο Δ΄ του Οίκου Λουξεμβούργου βασιλιά της Βοημίας.
* Μαργαρίτα 1363-1423, παντρεύτηκε τον Ιωάννη Α΄ των Βαλουά δούκα της Βουργουνδίας.
* Γουλιέλμος Β΄ της Βαυαρίας 1365-1417, δούκας της Βαυαρίας, Δ΄ της Ολλανδίας, Ε΄ της Ζηλανδίας και ΣΤ΄ του Αινώ.
* Αλβέρτος Β΄ 1369-1397, δούκας της Βαυαρίας-Στράουμπινγκ.
* Ιωάννα-Σοφία π. 1373-1400, παντρεύτηκε τον Αλβέρτο Δ΄ των Αψβούργων δούκα της Αυστρίας.
* Ιωάννης Γ΄ 1374-1425, δούκας της Βαυαρίας, κόμης της Ολλανδίας & του Αινώ (1418-25) και επίσκοπος της Λιέγης (1389-1418).

Με την δεύτερη σύζυγό του, που νυμφεύτηκε το 1394, τη Μαργαρίτα των Λα Μαρκ, κόρη του Αδόλφου Α΄ δούκα της Κλέβης, δεν απέκτησε παιδιά.

Αναφορές
--------

1. ↑  (Ολλανδικά) *RKDartists*. rkd.nl/explore/artists/454204. Ανακτήθηκε στις 23  Αυγούστου 2017.
2. ↑  Darryl Roger Lundy: (Αγγλικά) *The Peerage*. p11380.htm#i113792. Ανακτήθηκε στις 9  Οκτωβρίου 2017.
3. ↑  (Ολλανδικά) *RKDartists*. rkd.nl/explore/artists/454204. Ανακτήθηκε στις 5  Οκτωβρίου 2022.
4. 1 2  p11380.htm#i113792. Ανακτήθηκε στις 7  Αυγούστου 2020.
5. 1 2 3  Darryl Roger Lundy: (Αγγλικά) *The Peerage*.

|  |  |  |
| --- | --- | --- |
| Προκάτοχος:**Γουλιέλμος Α΄ της Βαυαρίας** | **Κόμης του Αινώ1389–1404** | Διάδοχος:**Γουλιέλμος Β΄ της Βαυαρίας** |


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Albert I, Duke of Bavaria  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 37825801
* LCCN: n78057979
* ISNI: 0000 0000 7262 5262
* GND: 123437849
* SUDOC: 092985955
* NKC: pna2009551197
* RKD: 454204

 |

 |